Wees kuberbewus gedurende die vakansietydperk
Woensdag, Desember 20th, 2017
Dis uiteindelik tyd vir ons almal om 'n welverdiende ruskans te neem en tyd saam met familie en vriende te spandeer. Vanaf 22 Desember om 12:00 tot 1 Januarie sal die Informasietegnologie-kantore gesluit wees en geen gebruikersondersteuning verskaf word nie.
Die slegte nuus is egter dat, hoewel ons met vakansie is, dit nie beteken dat opportuniste, kuberkriminele en swendelaars ook `n ruskansie gaan neem nie. Inteendeel, dis nou die ideale tyd vir hulle om jou swaarverdiende geld in die hande te probeer kry.
Wees daarom veral gedurende die vakansietyd ekstra versigtig en waaksaam deur hierdie basiese riglyne te volg as jy aanlyn transaksies doen of e-posse ontvang:
Ons sal nooit vir jou gebruikersnaam en wagwoord vra nie. Moenie jou gebruikersnaam en/of wagwoord verskaf as jy daarvoor in 'n e-pos gevra word nie. Dit sal iemand toegang gee tot al jou konfidensiële US-informasie, insluitende jou salarisdetails.
Moenie op aanhangsels kliek nie, selfs al is die adres 'n sun e-posadres. Indien jy onseker is, kontak eers die persoon om te bevestig.
Moenie op enige webwerfadresse in e-posse kliek nie. Gaan eerder direk na jou webblaaier en tik die korrekte adres in die adresveld in.
Moet nooit enige transaksies op 'n openbare, onbeskermde WiFi-verbinding doen nie.
Indien jy onseker is oor die geldigheid van 'n e-pos, kontak die instelling of persoon wat dit gestuur het direk per telefoon.
Vir enige navrae, stuur e-pos aan help@sun.ac.za of skakel die Dienstoonbank by 808 4367. Meer inligting oor kubersekuriteit kan verkry word op ons blog of Twitter-rekening.
Tags: cybersecurity, kuberstrikroof
Posted in E-pos, kuberstrikroof, Sekuriteit | Comments Off on Wees kuberbewus gedurende die vakansietydperk